
Kjære leser!

Jeg kan ikke få sagt hvor glad jeg er for å kunne medvirke i denne miniserien. Jeg begynte min karriere med å skrive historiske romaner fra  Regencyperioden, men senere har jeg skrevet mange andre romantiske bøker. Da jeg ble spurt om jeg ville bidra i denne serien, benyttet jeg anledningen til å komme tilbake til denne perioden.

Jeg ante ikke hvilken glede dette prosjektet skulle gi meg. De andre forfatterne var så kunnskapsrike, og sto alltid klare med råd og forslag til en som var litt rusten med hensyn til detaljene i denne perioden. Det var også morsomt å leke med ideene og planlegge fortsettelsen sammen for å få åtte individuelle fortellinger til å smelte sammen til en sammenhengende og spennende historie. Jeg kunne ikke ha fått en bedre erfaring når jeg først skulle vende tilbake til mine røtter.

Jeg håper dere hygger dere med Rhys og Nadyas historie like mye som jeg frydet meg over å skrive den. I sosietetens øyne var det ganske skandaløst for en høyvelbåren engelsk gentleman å forelske seg i en vakker sigøynerhealer. Men vi vet jo at kjærligheten ikke lar seg knuse verken av sigøynerforbannelser, grusomme familiehemmeligheter eller hevnlystne brødre.

Gayle

 


Til alle bestemødres heder og ære for deres

kjærlighet, rettledning og hengivenhet.

Og til mitt yngste og høyt elskede barnebarn, Aidan




 

London, 1814

 

En sesong fylt av hemmeligheter, skandaler og forførelse

En mørk, farlig fremmed er ute etter hevn og sender et silkesnøre som visittkort. Gjennom ham kommer en gammel skandale opp til overflaten igjen. De beryktede hendelsene i 1794, da en mann ble drept og en annen ble hengt for forbrytelsen, dominerte sladderen i sosieteten. Var det riktig gjerningsmann som havnet i galgen, eller er en forræder og morder fortsatt på frifot?

Rører man om i fortidens grumsete vann, finner tjenere kjærligheten med utsvevende lorder, og anstendige damer faller for utstøtte opprørere til, endelig, den virkelige morderen og spionen avsløres.

 

Sosietetssladder

Fra glitrende ballsaler til en smuglergrotte i Cornwall, fra Skottlands villmark til en sigøynerleir … bli med når både høy og lav finner kjærligheten i denne spennende miniserien i åtte deler.

 

Dette er den fjerde delen.


Prolog

September, 1814. England

Den høyvelbårne major Rhys Morgan, som tidligere hadde vært i Hans Majestets 13 Light Dragoons, løftet den venstre hånden for å hjelpe den høyre til å rette på det sirlig knyttede halstørkleet. Smertene jog gjennom de ødelagte musklene og nervene. De minnet ham på at selv om han endelig var hjemme, hadde han fremdeles ettervirkninger etter årene han hadde tilbragt i felttog på den iberiske halvøya.

Tatt i betraktning hvor alvorlige skuddskadene hadde vært, var det utrolig at kirurgene hadde klart å redde armen hans. Men den var ikke som før, selvfølgelig, og han hadde gradvis måttet akseptere at det ville den heller aldri bli.

Uvesentlig, sa han til seg selv. Han var glad for å være i live. Og evig takknemlig for å være tilbake i England.

Denne gangen brukte han bare høyrehånden til å glatte over en standhaftig skrukke i jakken. Det hadde først vært snakk om å prøve å sy den om, men det viste seg å være upraktisk. Brystkassen hans var blitt bredere, og musklene i lår og legger var fremdeles harde etter de lange timene han hadde tilbragt i sadelen. Kort sagt var det nesten ikke noe av det han hadde reist fra i England som kunne sys om til dagens mote.

Den lokale skredderen var blitt tilkalt for å sy den mørkeblå frakken han hadde på seg, i tillegg til en stripete vest og ettersittende knebukser. Husarstøvlene med dusker var det eneste han hadde reddet fra garderoben før militærtjenesten. Klærne var verken av de mest moderne eller sydd av de beste materialene, men de var gode nok til å reise med. Rhys hadde lovet broren at han skulle la seg utstyre fra topp til tå av en av hovedstadens beste skreddere så fort han kom til London. Det var ikke en begivenhet han så frem til. Bortsett fra kirurgene var det ingen andre som hadde sett den lemlestede kroppen hans.

Han skjøv tanken resolutt unna og møtte brorens blikk i speilet. – Passerer jeg?

– Absolutt, sa Edward. – Iallfall til du får tid til å besøke skredderen i London.

Rhys smilte. – Om Keddinton ikke viser meg bort, er det din fortjeneste.

– Han viser deg ikke bort. Du er gudbarnet hans.

– Et gudbarn han ikke har sett på fem år.

– Det spiller ingen rolle. Keddinton kjenner sin plikt.

Ordene ble liggende i luften mellom dem, kjernen i diskusjonene de hadde hatt de siste par dagene. For å bryte den pinlige tausheten som oppsto, vendte Rhys blikket mot speilet og trakk i vesten.

– Et par dager til kan ikke skade, sa Edward etter et øyeblikk.

– Med mindre været slår om. Høsten kan være uforutsigbar.

– Desto mer grunn …

Rhys lo og snudde seg mot broren. – Én dag til foran peisen, Edward, og jeg sverger på at jeg blir splitter pine gal. Du vil vel ikke ha det på samvittigheten!

– Du er gal. Du har da virkelig gjort nok for konge og fedreland. Mer enn nok.

– Jeg er i live. Og relativt sunn i kropp og sjel.

– Du kan ikke forvente at Keddinton …

– Du ville bli overrasket over hvor lite jeg forventer, avbrøt Rhys. – Men jeg tror at mine erfaringer fra de siste årene kan vise seg å være verdifulle for noen. Det håper jeg i hvert fall.

Det var en diskusjon de hadde hatt flere ganger den siste måneden. Den ble aldri tilfredsstillende avsluttet for noen av dem.

– Du kan være nyttig her.

Rhys la en hånd på brorens skulder. – Hvis jeg hadde trodd at du virkelig trengte meg, vet du at jeg ville ha blitt her. Jeg skylder deg såpass, og mer til. Sannheten er at jeg bare ville komme til å gå i veien for din svært kompetente bestyrer, og det vet du.

Rhys trakk broren inntil seg og klemte ham, kanskje for første gang i deres liv. Edward var et tiår eldre enn ham og hadde alltid virket nesten like fjern som faren deres.

– Du må tilgi meg at jeg sier meg uenig, sa han. – Du og Abigail har ikke bare fått meg til å føle meg velkommen, dere har tatt vare på meg som … Rhys nølte og lette etter en sammenligning som kunne uttrykke takknemligheten hans uten å gjøre broren forlegen.

– Som en bror? Edwards sjeldne smil forsvant igjen like fort som det hadde vist seg. – Min eneste bror, vil jeg minne deg om. Og etter å ha tilbragt mer enn én søvnløs natt i redsel for at du ikke ville overleve, må jeg tilstå at jeg nødig vil slippe deg av syne igjen.

– Jeg overlevde Bonapartes forsøk på å komme meg til livs, så jeg tror jeg skal klare å reise til London uten at det skjer meg noe.

– Alene, og latterlig nok til hest, sa Edward og ristet på hodet.

– Jeg gleder meg vanvittig til reisen.

Det gjorde han virkelig. Til tross for den dype takknemligheten han følte overfor familien, hadde de nærmest pakket ham inn i bomull fra det øyeblikket han ankom Balford Manor for snart seks måneder siden.

Han hadde funnet seg i sin svigerinnes medisindrikker og brorens formaninger til han holdt på å helle medisinene i hodet på dem. Tanken på å slippe unna deres bekymrede, om enn kjærlige omsorg, hadde hjulpet mer på humøret hans enn utsikten til å gjøre noe meningsfylt med livet sitt.

– Vær forsiktig, sa Edward. – Lov meg at du ikke gjør noe dumt.

– Tro du meg, Edward, jeg er ikke ute etter spenning.

Bare litt frisk luft og anonymitet. Og å nyte det uten å være under oppsikt av noen.

Han visste godt hva den neste innvendingen mot reisen hans ville bli, nemlig den han hadde hørt i det uendelige under rekonvalesensen. Men han hadde ikke til hensikt å høre flere formaninger om at han måtte passe på den skjøre helsen sin. Ikke i dag. Dette var en mulighet til å slippe unna familiens knugende bekymringer for ham.

– Hvis jeg ikke kommer meg av gårde nå, rekker jeg ikke frem til Buxton før det blir mørkt. Jeg har ikke lyst til å sove utendørs. Fuktigheten, vet du. Rhys kunne ikke dy seg, men slo seg lett på brystkassen med den høyre knyttneven.

Edward sperret øynene opp. Han åpnet munnen, men i siste sekund tok han til fornuft, eller kanskje han så det ertende glimtet i brorens øyne. Han lukket i alle fall munnen igjen og nikket.

– Ut på eventyr, sa Rhys og skjøv broren foran seg ut av rommet.

– Herregud, jeg håper ikke det, mumlet Edward.

Rhys smilte igjen, men et sted bak i hjernen hans lå vissheten om at et lite eventyr ikke ville være å forakte.


Første kapittel

Rhys holdt løftet han hadde gitt broren sin om å ta det rolig på reisen. Faktisk hadde den første dagen i sadelen vært en påminnelse om hvor lenge det egentlig var siden han hadde ridd en lang etappe i det hele tatt.

Han hadde kommet frem til vertshuset i Buxton tidlig på ettermiddagen, og så frem til å fortsette på den lengre etappen av reisen neste dag. Gudfarens invitasjon hadde kommet for noen uker siden, og hadde vært uten tidsbegrensning. Rhys var tilsynelatende optimistisk når det gjaldt utholdenheten sin, men hadde vært fornuftig nok til å svare på samme uforpliktende måte.

Han var fornøyd da han kom seg av gårde relativt tidlig neste morgen til tross for at de ømme musklene protesterte. Den friske høstluften var som medisin for de siste månedenes ensformighet. Det var også de vakre engene, som fremdeles var grønne, i motsetning til høstfargene på trærne.

Et skrik fikk hesten til å løfte hodet, og Rhys’ tanker ble rykket tilbake til nåtiden. En ung pike løp i fullt firsprang over jordet nedenfor ham og skrek noe uforståelig. Han så ingen tegn til at noen fulgte etter henne.

Så flyttet han blikket til området foran henne, og der fikk han se årsaken til fortvilelsen hennes. Et barn med langt, lyst hår flagrende som et banner bak seg, løp over det ujevne jordet.

Han trakk på smilebåndet, for han ble minnet om sin egen barndom. Dager som denne hadde ofte lokket ham bort fra studiene. Han hadde nok vært eldre enn den lille jenta, og han måtte vanligvis betale dyrt for sine utflukter, med pryl fra huslæreren. Men han hadde alltid ment at den sjeldne smaken av frihet var vel verd smerten.

Han så litt likegyldig på landskapet foran barnet. Og smilet bleknet.

Der oppe hvor han satt, så han tydelig hvordan landskapet hun løp gjennom plutselig endte opp i en dyp kløft. En av mange i dette området. Bakken skrånet svakt oppover før det endte i en egg så skarp som om den var skåret ut med en kjempes kniv. Nedenfor stupet fosset en breddfull elv som glitret i morgensolen.

Blikket hans gikk tilbake til barnet som strevde seg oppover bakken mot stupet. Det var umulig for henne å se hva som lå foran henne. Og da han så bakover igjen, forsto han at det var helt umulig for den større jenta å ta igjen barnet før hun nådde kanten av stupet.

Da han hadde trukket denne slutningen, satte han øyeblikkelig hælene i hesten. Den rykket til og gjorde et sprang fremover. De forserte skråningen i en halsbrekkende fart. Så fort de kom ned på flatmark, bøyde Rhys seg lavt ned over hestens manke og fikk farten ytterligere opp. Blikket hans var festet på det blonde håret i det fjerne.

Til tross for at hesten gjorde sitt aller beste, virket det som om de beveget seg ufattelig tregt. Som i et mareritt.

Barnet kom nærmere og nærmere kanten. Rhys’ hjerte hamret i ørene og druknet lyden av hestehovene. Han var ubevisst klar over at den eldre jenta fortsatte å skrike, men med like liten virkning som før.

Rhys drev hesten fremover, og kjente hvordan musklene dirret under ham. Avstanden mellom ham og barnet ble mindre, men hun viste ingen tegn til at hun var klar over at hun ble forfulgt. Hun overså hest og rytter like fullstendig som hun overhørte de inntrengende skrikene til barnepiken.

Da den lille jenta nærmet seg eggen, la Rhys vekten sin over til venstre og forberedte seg på å bøye seg ned og plukke henne opp i fart. Han hadde ikke noe annet valg, for hun ville være over kanten før han hadde tid til å stige av.

Han styrte hesten på en kurs parallelt med kløftens kant og lente seg over idet han nærmet seg, mens han holdt den venstre armen klar. Til tross for smerten var han fast bestemt på å gripe fatt i jentas klær og snappe henne opp. Han gjentok barnepikens advarende rop, men jenta fortsatte å overhøre dem.

Rhys visste at det var spørsmål om bare noen tommer, og han hadde hjertet i halsen. Én sjanse til å gripe hår eller klær før barnet raste utfor klippen.

Mens han forberedte forsøket sitt, snudde den lille jenta seg. De blå øynene vide seg ut da hun fikk øye på hesten.

I et tiendedels sekund var Rhys’ utstrakte fingre i kontakt med kjolen hennes. Hun dukket seg for å unngå hånden hans, og det var som om bakken åpnet seg under henne og slukte henne.

Hesten var så nær stupet at Rhys kjente hvordan jorden ga etter under vekten av den. Han manøvrerte hesten panisk til siden. Straks de var inne på fast grunn igjen, stanset han hesten og hoppet av. Han løp bort til stedet der barnet var forsvunnet og tittet over kanten.

Høyden var ikke så stor som han hadde fryktet. Under ham, fanget opp av den sakte strømmen, så han tydelig et brus av hvite underskjørt. Og pikens lange hår.

Han så undersøkende på skrenten og lette desperat etter en vei ned. Det var ingen. Bortsett fra den jenta nettopp hadde tatt.

Blikket hans fant henne igjen i tide til å se at hun forsvant under overflaten. Uten å nøle et sekund lenger hoppet han etter henne.

Vannet var mye kaldere enn han hadde ventet, selv for september. Han kjempet seg opp til overflaten mens støvlene hans trakk ham ned.

Så fort han fikk hodet over vann, begynte han å saumfare vannflaten. Han sparket fra og brukte begge armene uten å ta hensyn til smertene og den begrensede mobiliteten i venstrearmen. Han trådte vannet mens han ventet på at barnet skulle komme opp igjen. Da han fikk øye på henne, begynte han å svømme. Han hadde alltid vært en god svømmer, men det føltes likevel som om det ikke gikk fort nok.

Strømmen førte den lille jenta nedover i større fart enn han hadde. Hvis hun gikk under igjen …

Han ble panisk ved tanken, og tvang kroppen til større ytelse, noe han hadde trodd var umulig for bare noen sekunder siden. Han svømte på instinkt, og fikk endelig sin belønning.

Fingrene på høyrehånden kom i berøring med noe som glapp unna igjen. Det kunne være hva som helst, en brukket grein eller noe annet som fløt i vannet. Hvis det var det, var alt tapt. Den eneste sjansen han hadde til å redde barnet, var hvis det virkelig var henne hånden hans hadde berørt. Han visste at hun ikke ville komme opp til overflaten igjen.

Rhys måtte stole på instinktene, og dukket. Med sine siste krefter sparket han fra for å komme dypere. Han åpnet øynene i et forsøk på å se gjennom slammet, og fikk et glimt av noe som flimret foran ham som gulltråder.

Han strakte seg etter dem, og hårlokkene gled gjennom fingrene hans mens hun fortsatte å synke. Han lukket hånden desperat rundt en håndfull.

Da han hadde sikret taket på henne, begynte han den slitsomme prosessen med å komme opp til overflaten med det livløse barnet. Solen lokket ovenfra og ga et løfte om trygghet.

Omsider fikk han hodet over vannet, og munnen hans åpnet seg med et gisp for å fylle lungene med luft. Samtidig manøvrerte han barnets kropp så ansiktet hennes kom over vann.

Hun hadde virket så liten da han hadde sett henne ovenfra. Nå virket det som om vekten av henne var mer enn de numne armene hans kunne klare.

Han hadde kommet for langt nå til å gi opp, sa han til seg selv. Han mobiliserte den samme viljestyrken som hadde reddet ham fra alle farene og lidelsene som franskmennene hadde utsatt ham for. Han skulle redde henne eller dø i forsøket.

Og det kunne godt skje, innså han da øynene hans gikk til elvebredden. Avstanden virket overveldende. Det gjorde også barnets vekt.

Han så ned på ansiktet hennes. Gjennomsiktige øyelokk med et fint nett av blodårer skjulte de blå øynene. Det var vanndråper i de fargeløse vippene, som lå som vifter mot de bleke kinnene. Leppene, blå av kulde, var adskilte, men det kom ingen pust fra dem.

Rhys hadde sett døden flere ganger enn han orket å tenke på, men aldri et dødt barn. Og til tross for det nedslående synet foran ham, ville han ikke godta det.

Om han ikke hadde skremt henne, ville hun kanskje ikke ha tatt det siste skrittet over kanten. Han ville ha hennes død på samvittigheten, og det var noe han ikke ville leve med resten av livet.

Det var ingen ting han kunne gjøre for henne her. Hennes eneste sjanse, hans eneste sjanse, var å få henne i land.

Det sved i lungene av kulde og tretthet, men han tvang den skadde armen sin rundt barnets midje. Med den høyre armen begynte han den slitsomme svømmeturen mot land. Piken lå praktisk talt oppå ham, men han hadde et dårlig grep om henne. Han måtte stoppe flere ganger for å få bedre tak. Den andre gangen han gjorde det, rørte hun på seg og hostet litt.

Det lille tegnet til liv satte nytt mot i ham, og han fortsatte å dra seg selv og byrden sin gjennom den farlige, sterke strømmen. Han var nesten for utslitt til å fatte det da hånden hans plutselig kom i kontakt med bunnen. Han vred på hodet. Det var bare en halv meter som skilte ham fra målet.

Han tok bunnen med føttene, og kjente at slammet ga etter under dem. Nå tok han jenta i begge armene og heiste seg opp av vannet. Han sjanglet under vekten og sin egen utmattelse, og hadde bare tatt et par skritt opp på bredden før knærne ga etter.

Han forsøkte å bremse fallet, men den venstre hånden gled på det glatte berget. Han kunne ikke bruke høyrehånden til å ta seg for, for den lå fremdeles rundt barnet, og han falt fremover og slo tinningen mot en stein.

Jenta som han hadde båret opp av vannet, trillet ut av armen hans og ble liggende ved siden av ham. De store, blå øynene åpnet seg og stirret inn i hans. Det var det siste han så før verden forsvant i et mørke.

*

Nadya Argentari tittet på bestemoren sin som sto og så gjennom varene på gateselgerens kjerre. De magre fingrenes raske bevegelser uttrykte forakt for kvaliteten, men alle tre visste at dette var et tidløst ritual. Varer ble valgt, prutet på og til slutt akseptert med samme manglende entusiasme som den gamle kvinnen viste da hun vurderte dem.

Nadya hadde vært vitne til denne prosessen hundrevis av ganger, og hun løftet blikket for å skue utover det søvnige markedet. Først nå oppdaget hun at mens hun hadde hjulpet bestemoren, hadde solen sunket lavt på himmelen.

Anis skulle ha vært tilbake med Angel for lenge siden. Men før klumpen av engstelse rakk å forme seg i brystet, fikk Nadya se datterens lyse hår under bjørketrærne. Hun kom inn i sigøynerleiren sammen med jenta som hadde passet henne.

Nadya løftet hånden for å vinke. Angel slet seg løs fra barnepiken og løp mot moren og oldemoren. Hun kastet seg inn mot Nadyas ben og begravde ansiktet i skjørtene hennes. Nadya lo, la en hånd på den lille jentas hode og lot fingrene gli gjennom det lyse silkehåret.

– Har dere hatt en fin tur? spurte hun og så på Anis.

Anis nikket, og blikket gikk videre til den eldre kvinnen, som fremdeles var opptatt med å undersøke varene på vognen. – Jeg må hjelpe moren min nå. Hvis det er i orden, drabarni, tilføyde hun ærbødig.

Nadya var vant til en slik ærbødighet. Argentari-familien var tross alt en av kumpaniaens mest fremstående, og hennes egen posisjon som healer var uovertruffen blant folket deres.

Nadya begynte å lure på hvorfor jenta hadde det så travelt med å komme av gårde. Den tidligere engstelsen kom tilbake, og hun løsnet datterens grep i skjørtet så hun kunne se ordentlig på henne.

Flekkene på Angelines kjole og det bustete håret bekymret henne ikke. Når datteren slapp ut fra leirens stengsler, hadde hun for vane å tumle rundt på engene som lå like utenfor den store skogen. Kanskje hun hadde falt, og Anis var redd hun skulle få skylden for uhellet?

– Skjedde det noe på turen?

Pikens nedslåtte blikk fløy opp. Munnen åpnet og lukket seg, men til slutt ristet hun på hodet.

– Hvorfor lyver du for drabarni?

Nadya hadde ikke skjønt at Magda hørte etter før hun stilte spørsmålet, for hun visste at bestemoren ble irritert hvis hun ble forstyrret i prutingen. Men Magda var nesten blitt like glad i Angel som Nadya var.

– Tror du hun lyver? Nadya ble på vakt og så undersøkende på jenta.

Anis’ blikk fløy fra den ene til den andre, men det var Magda hun svarte, på grunn av den gamles respekterte posisjon i klanen. – Det skjedde ikke noe, chivani. Jeg sverger.

– Vær forsiktig med hva du sverger på, småen. Fortell sannheten, så skal jeg sørge for at du ikke får skylden for det.

– Ikke lov ting du ikke kan holde, sa Nadya advarende, og knelte for å undersøke datteren nøyere.

Da Nadya la hendene på datterens skuldre, oppdaget hun at barnets klær var fuktige. Nå forsto hun at bestemoren hadde rett. Av en eller annen grunn løy jenta som hadde passet Angeline.

– Hvorfor er dette vått? spurte hun.

Anis slikket leppene sine. Blikket gikk til Magda igjen. Advarselen, eller løftet om hjelp, overbeviste henne om at hun kunne fortelle sannheten. – Fordi hun falt i vannet.

Et øyeblikk virket det uforståelig. Den eneste elven som var innen gangavstand, rant gjennom en kløft den hadde gravd ut i kalkfjellet.

– Falt? Hvordan kunne hun falle i vannet? Allerede mens hun stilte spørsmålet, var hendene hennes travelt opptatt med å beføle datterens tynne, lille kropp for å kjenne etter om hun var skadet.

Da hun hevet blikket igjen, beroliget av at barnet tilsynelatende var uskadd til tross for uhellet, begynte den eldre jenta å gråte.

– Jeg spurte hvordan hun falt.

– Hun begynte å løpe, drabarni. Over jordet. Jeg klarte ikke å ta henne igjen. Jeg forsøkte, chivani, la hun til og så bedende på Magda. – Jeg tenkte ikke på elven. Jeg trodde ikke hun kunne løpe så langt.

– Og hun løp helt opp på klippen og falt ned?

Jenta nølte, og øynene hennes gikk til Nadya igjen. Til slutt nikket hun.

Nadya var lettet over at det som kunne ha blitt en skrekkelig tragedie, lot til å ha endt uten alvorlig mén. Hun reiste seg for å bære barnet med seg til husvognen deres så hun kunne få på seg tørt tøy.

– Og du fikk henne opp? Magdas tone viste bare interesse, og var ikke det minste bebreidende. – Så utrolig modig av deg. Kanskje jeg skulle gi deg en belønning for å ha tatt så godt vare på min lille chaveske chei.

Den eldre jenta ristet på hodet, og øynene slapp ikke Magda. Hun var like fascinert av den eldre kvinnens tone som kobraen fascineres av slangetemmerens musikk.

– Ikke? spurte Magda vennlig. – Du fortjener ingen belønning?

Ny hoderisting.

– Fordi det var en annen som fikk henne opp av vannet, foreslo Magda. – Er det det som er sannheten?

Svaret var åpenbart i jentas øyne allerede før hun nikket. Nadya visste at selv om Magda var berømt for sine evner som spåkjerring, var hun også født med en evne til å forstå menneskenes natur. Hun hadde lest sannheten bak løgnene som om jenta var en åpen bok.

– Hvem? spurte Nadya.

Angeline tok morens hånd og trakk i den. Hun ville ha moren med et sted. Med den ledige hånden gjorde barnet et tegn som var det første Nadya hadde lært henne. Det var den sterkeste advarselen som fantes.

En gadje. En uren. Benevnelsen ble brukt for alle som ikke tilhørte romfolket.

Nadyas blikk møtte bestemorens. Den eldre kvinnen hevet spørrende det ene øyebrynet.

– Så du ham? Gaujoen? Mens Nadya forhørte den eldre jenta, trakk Angeline i hånden hennes for å få henne med bort i skogen.

– Hun ville ikke slippe ham. Hun fikk oss til å bli hos ham hele ettermiddagen, sa Anis. – Men han var for tung til at vi kunne flytte ham.

Nadya strevde med å fatte betydningen av ordene, og innså at hun snakket med en som ikke var stort mer enn et barn selv. Som hun hadde vært så tåpelig å overlate ansvaret for datteren til.

– Sier du at mannen som reddet Angel, ble skadet? Og du bare etterlot ham der?

– Jeg forsøkte å vekke ham, drabarni. Jenta gned de tårevåte kinnene med skitne knoker. – Men det var blitt sent. Jeg visste at vi måtte gå tilbake, ellers ville du bli sint.

– Så dere gikk fra ham.

– Han er gadje, sa jenta likegyldig. – La dem ta seg av ham.

– Tenk om han hadde tenkt på den måten når det gjaldt Angel?

– Men drabarni, hun er … Ordene hun hadde tenkt å si til sitt forsvar, døde hen …

– Kan du ta meg med til ham?

Å ta seg av en gaujo var ikke en oppgave Nadya ønsket. Og aldri ville ha påtatt seg frivillig, til tross for sine evner.

Men uansett hva mannen var, så var han tilsynelatende Angelines redningsmann. Å sørge for at han var i trygghet var en plikt hun ikke kunne overse. Ikke i henhold til klanens lover.

Og heller ikke i henhold til hennes egen oppfatning av det som var riktig og galt.

